মুহাম্মাদ আখতারুজ্জামান : ১৮৫৭ সালে সংগঠিত সিপাহী বিদ্রোহের বিপ্লবীদের স্মৃতিচিহ্ন ধারণ করে আজও মাথা উঁচু করে দাঁড়িয়ে আছে সিপাহী বিপ্লবের জ্বলন্ত সাক্ষী ঐতিহাসিক ‘বাহাদুর শাহ পার্ক’। ইংরেজদের শাসন-শোষণের ইতিহাস ও ইংরেজ সরকারের শোষণ নীপিড়নের বিরুদ্ধে সেনাদের আত্মত্যাগের সাক্ষী এ পার্কটি। ১৭৫৭ সালের ২৩ জুন পলাশীর যুদ্ধের মাধ্যমে ভারতবর্ষের শাসন ক্ষমতা গ্রহন করে ইংরেজরা। ক্ষমতা গ্রহনের পর থেকেই ইংরেজদের শোষণ নীপিড়ণ বন্ধের প্রশ্নে অসংখ্যবার বিদ্রোহ করে বীরসেনানী স্বাধীনতাকামি জনগণ। মৃত্যুঞ্জয়ী তেমনি একটি বিদ্রোহ হল ১৮৫৭ সালের সিপাহি বিপ্লব। দুর্বল ও বয়োবৃদ্ধ মোগল সম্রাট বাহাদুর শাহকে ক্ষমতায় প্রতিষ্ঠিত করতে সিপাহীরা বিদ্রোহ শুরু করে। সিপাহি বিদ্রোহকে ভারতের প্রথম স্বাধীনতা যুদ্ধ হিসাবে অভিহিত করা হয়ে থাকে। মূলত এ আন্দোলনের শুরুতে নাম ছিল আযাদী সংগ্রাম। আযাদী সংগ্রামকে ইংরেজরা ‘সিপাহী বিদ্রোহ’ নামে উল্লেখ করলেও এই বিদ্রোহের পেছনে আযাদী পাগল বেসামরিক মুসলিম বিপ্লবীদের ভূমিকাই মুখ্য ছিল। একথা কোনো কোনো ইংরেজ লেখকও স্বীকার করেছেন। স্যার জেমস আউটরামের মতে, বিপ্লবী মুসরমানগণই ছিলেন এই বিদ্রোহের মূল শক্তি। এই বিদ্রোহ দমন করা হয় নির্মমভাবে। বহু নিরপরাধ নরনারী, শিশু বৃদ্ধদের নির্বিচারে হত্যা করা হয়।